《答李子远道悠》
清代·杨象济

作者不可见，群儿自扬扬。李生吾畏友，老笔撑秋霜。

里妇见西子，使我走且僵。敢以邢尹例，涂粉矜红妆。

感君为导师，示我如周行。痴蝇触窗纸，得出亦伥伥。

驽骀自矜宠，终逊骐骥良。生材信有殊，此器宁久藏。

勖哉楩楠质，方当构明堂。

作者简介：（1825—1878）浙江秀水人，字利叔，号汲庵。咸丰九年举人。文章私淑姚鼐。不得志。终生为督抚幕客。有《汲庵诗文存》。